Eagrán sealadach
BREITHIÚNAS NA CÚIRTE (an Seachtú Dlísheomra)
30 Aibreán 2026
(*)
(Tarchur chun réamhrialú – Comhbheartas tráchtála – Dleacht frithdhumpála – Bearta coimirce cinntitheacha a thabhairt isteach i leith allmhairí táirgí áirithe cruach – Allmhairiú táirgí cruach dosmálta de thionscnamh na Téaváine – Dhá uimhir ordaithe bhailí – Ceann amháin den dá tharaif-chuóta a ídiú – Dleachtanna frithdhumpála agus dleachtanna breise a fhorchur go cearnach)
I gCás C‑115/25,
IARRAIDH ar réamhrialú faoi Airteagal 267 CFAE ón
Fővárosi Törvényszék (Ard-Chúirt Bhúdaipeist,
an Ungáir), trí bhreith an 21 Eanáir 2025, a fuarthas ag an gCúirt an 3 Feabhra 2025, sna himeachtaí
Stappert Magyarország Kft.
v
Nemzeti Adó- és Vámhivatal Fellebbviteli Igazgatósága
tugann AN CHÚIRT (an Seachtú Dlísheomra),
agus í comhdhéanta mar seo a leanas: F. Schalin (Rapóirtéir), Uachtarán Dlísheomra, M. Gavalec agus Z. Csehi, Breithiúna,
Abhcóide Ginearálta: A. Biondi,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Rialtas na hUngáire, ag D. Csoknyai agus M. Z.
Fehér, i gcáil Gníomhairí,
–        an Coimisiún Eorpach, ag V. Bottka agus R. Pethke, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim:
an Breithiúnas seo a leanas
Breithiúnas
1        Baineann an iarraidh ar réamhrialú le léiriú Airteagal 1(1) agus (6) de Rialachán Cur Chun Feidhme (AE) 2019/159 ón gCoimisiún an 31 Eanáir 2019 lena bhforchuirtear bearta coimirce cinntitheacha i gcoinne allmhairí táirgí cruach áirithe (IO 2019 L 31, lch. 27), arna leasú le Rialachán Cur Chun Feidhme (AE) 2022/434 ón gCoimisiún an 15 Márta 2022 (IO 2022 L 88, lch. 181) (‘Rialachán
Cur Chun Feidhme 2019/159’), agus Airteagal 2(1) agus (2) de Rialachán Cur Chun Feidhme (AE) 2021/1483 ón gCoimisiún an 15 Meán Fómhair 2021 lena bhforchuirtear dleacht frithdhumpála chinntitheach ar allmhairí táirgí cruach dosmálta cothroma fuar-rollta de thionscnamh Dhaon‑Phoblacht na Síne agus na Téaváine tar éis athbhreithniú éaga de bhun Airteagal 11(2) de Rialachán (AE) 2016/1036 ó Pharlaimint na hEorpa agus ón gComhairle (IO 2021 L 327, lch. 1), arna léamh i bhfianaise aithrisí 286 agus 287 de Rialachán Cur Chun Feidhme 2021/1483.
2        Rinneadh an iarraidh seo in imeachtaí idir Stappert Magyarország Kft., mórdhíoltóir miotal agus mianraí, agus Nemzeti Adó- és Vámhivatal Fellebbviteli Igazgatósága (Stiúrthóireacht Achomhairc an Riaracháin Náisiúnta Cánach agus Custaim, an Ungáir) (‘an t‑údarás cánach achomhairc’) maidir le dleacht frithdhumpála agus dleacht bhreise choimirce ar tháirgí cruach de thionscnamh na Téaváine a chur i bhfeidhm go carnach, chomh maith leis na coinníollacha chun an dleacht roimhe sin a chur ar fionraí.
An dlí lena mbaineann
Rialachán Cur Chun Feidhme (AE) 2015/2447
3        Foráiltear le hAirteagal 49(2) de Rialachán Cur Chun Feidhme (AE) 2015/2447 ón gCoimisiún an 24 Samhain 2015 lena leagtar síos rialacha mionsonraithe maidir le cur chun feidhme forálacha áirithe de Rialachán (AE) Uimh. 952/2013 ó Pharlaimint na hEorpa agus ón gComhairle lena leagtar síos Cód Custaim an Aontais (IO 2015 L 343, lch. 558), dar teideal ‘Rialacha ginearálta maidir le bainistiú aonfhoirmeach taraif-chuótaí’:
‘Déanfar gach taraif-chuóta a shainaithint i reachtaíocht an Aontais le sraithuimhir lena n‑éascófar bainistiú an taraif-chuóta sin.’
[Aistriúchán neamhoifigiúil]
Rialachán Cur Chun Feidhme (AE) 2019/159
4        Foráiltear an méid seo a leanas le hAirteagal 1(1) go (3), (5)
agus (6) de Rialachán Cur Chun Feidhme 2019/159:
‘1.      Faoi réir Airteagail 6 agus 7, osclaítear taraif-chuóta leis seo i ndáil le gach ceann de na 26 chatagóir táirgí lena mbaineann a allmhairiú isteach san Aontas [Eorpach] (arna sainmhíniú trí thagairt do na cóid AC a shonraítear i ndáil leis in Iarscríbhinn I) agus gach ceann de na tréimhsí a shonraítear in Iarscríbhinn IV.1 agus IV.2.
2.      I gcás gach ceann de na catagóirí táirgí lena mbaineann, agus cé is moite de chatagóirí táirgí 8 agus 25a, leithdháiltear cuid de gach taraif-chuóta ar na tíortha a shonraítear in Iarscríbhinn IV.
3.      Leithdháilfear an chuid fágtha de gach taraif-chuóta, mar aon le taraif-chuóta chatagóirí táirgí 8 agus 25, ar bhonn tús freastail ar an gceann is túisce, bunaithe ar tharaif-chuóta a shuífear go cothrom le haghaidh gach ráithe den fhorchur.
[...]
5.      I gcás ina mbeidh an taraif-chuóta ábhartha faoi mhír 2 ídithe i gcás tír shonrach amháin, féadfar allmhairí ón tír sin i gcomhair catagóirí áirithe táirgí a dhéanamh faoin gcuid fágtha den taraif-chuóta don chatagóir chéanna táirgí. Ní bheidh feidhm ag an bhforáil seo ach amháin le linn na ráithe deiridh de gach bliain de chur i bhfeidhm an taraif-chuóta chinntithigh. [...]
6.      I gcás ina mbeidh an taraif-chuóta ábhartha ídithe nó i gcás nach dtairbheoidh allmhairí de na catagóirí táirgí den taraif-chuóta ábhartha, déanfar dleacht bhreise de réir an ráta 25 %, is infheidhme maidir leis an nglanphraghas, saor ag teorainn an Aontais, roimh dhleacht, a chur i bhfeidhm ar na catagóirí táirgí a leagtar amach in Iarscríbhinn IV.1.’
[Aistriúchán neamhoifigiúil]
5        Foráiltear le hAirteagal 3 de Rialachán Cur Chun Feidhme 2019/159:
‘Déanfaidh an Coimisiún agus na Ballstáit na taraif-chuótaí a leagtar amach in Airteagal 1 a bhainistiú i gcomhréir leis an gcóras bainistíochta le haghaidh taraif-chuótaí dá bhforáiltear in Airteagail 49 go 54 de Rialachán Cur Chun Feidhme [2015/2447].’
[Aistriúchán neamhoifigiúil]
Rialachán Cur Chun Feidhme 2021/1483
6        Is é seo a leanas an fhoclaíocht in aithris 286 de Rialachán Uimh. 2021/1483:
‘Le Rialachán Cur Chun Feidhme [2019/159], d’fhorchuir an Coimisiún beart coimirce maidir le táirgí cruach áirithe ar feadh tréimhse 3 bliana. [...] Dá bhrí sin, a luaithe a shárófar na cuótaí taraife arna suí faoin mbeart coimirce, bheadh an dleacht taraife os cionn an chuóta agus an dleacht frithdhumpála araon iníoctha ar na hallmhairí céanna. Ós rud é go bhféadfaí tionchar iomarcach a bheith ar an trádáil mar gheall ar charnadh na mbeart frithdhumpála leis na bearta coimirce, rud nach bhfuil inmhianaithe, chinn an Coimisiún cosc a chur le cur i bhfeidhm comhreathach na dleachta frithdhumpála agus na dleachta taraife os cionn an chuóta maidir leis an táirge faoi athbhreithniú ar feadh thréimhse fhorchur na dleachta coimirce.’
7        Foráiltear le hAirteagal 287 de Rialachán Cur Chun Feidhme 2021/1483:
‘Ciallaíonn sé sin, i gcás ina dtiocfaidh an dleacht taraife os cionn an chuóta dá dtagraítear in Airteagal 1(6) de [Rialachán Cur Chun Feidhme 2019/159] chun bheith infheidhme maidir leis an táirge faoi athbhreithniú agus i gcás ina sáróidh sé leibhéal na ndleachtanna frithdhumpála de bhun an Rialacháin seo, ní bhaileofar ach an dleacht taraife os cionn an chuóta dá dtagraítear in Airteagal 1(6) de [Rialachán Cur Chun Feidhme 2019/159]. Le linn na tréimhse ina gcuirfear na dleachtanna coimirce agus frithdhumpála i bhfeidhm i gcomhthráth, cuirfear ar fionraí bailiú na ndleachtanna arna bhforchur de bhun an Rialacháin seo. […]’
8        Foráiltear le hAirteagal 2(1) agus (2) de Rialachán Cur Chun Feidhme 2021/1483:
‘1.      I gcás ina dtiocfaidh an dleacht taraife os cionn an chuóta dá dtagraítear in Airteagal 1(6) de [Rialachán Cur Chun Feidhme 2019/159] chun bheith infheidhme maidir le táirgí cruach dosmálta cothromrollta, nach ndearnadh oibriú breise orthu seachas fuar-rollta agus i gcás ina dtiocfaidh sí chun bheith níos airde ná leibhéal coibhéiseach ad valorem na dleachta frithdhumpála a leagtar amach in Airteagal 1(2), ní bhaileofar ach an dleacht taraif-chuóta dá dtagraítear in Airteagal 1(6) de [Rialachán Cur Chun Feidhme 2019/159].
2.      Le linn na tréimhse ina gcuirtear mír 1 i bhfeidhm, cuirfear ar fionraí bailiú na ndleachtanna arna bhforchur de bhun an Rialacháin seo.’
An díospóid sna príomhimeachtaí agus na ceisteanna a tarchuireadh le haghaidh réamhrialú
9        Le Rialachán Cur Chun Feidhme 2019/159, d’fhorchuir an Coimisiún bearta coimirce cinntitheacha ar allmhairí táirgí cruach áirithe, arb é atá iontu dleacht bhreise 25 % a chur i bhfeidhm ar allmhairí táirgí ó thríú tíortha a thagann faoi chóid AC 7219 32 10, 7219 33 10, 7219 34 10 agus 7219 90 80.
10      Ina theannta sin, trí Rialachán Cur Chun Feidhme 2021/1483,
forcuireadh dleacht frithdhumpála ar allmhairí cruach dosmálta cothromarollta de thionscnamh Dhaon‑Phoblacht na Síne agus na Téaváine,
inter alia, sna codanna AC céanna.
Tagann méid an dleacht sin, i bprionsabal, chuig 6.8% do thárigeoirí Téavánacha.
11      An 1 Aibreán 2022, rinne Stappert Magyarország iarratas ar an Nemzeti Adó- és Vámhivatal Dél-budapesti Adó- és Vámigazgatósága (Stiúrthóireacht Cánach agus Custaim um Dhúiche Bhúdaipeist Theas den Riarachán Náisiúnta Cánach agus Custaim, an Ungáir) (‘an t‑údarás cánach céadchéime’) chun táirgí cruach éagsúla de thionscnamh na Téaváine a scaoileadh chun saorchúrsaíochta. Cuireadh an t‑iarratas isteach faoi chód tosaíochta 120 ag a bhfuil an tsraithuimhir chuóta 09.8847 le haghaidh ceithre chineál táirgí cruach dosmálta a thagann faoi chóid Taric 7219 32 10 00, 7219 33 10 00, 7219 90 80 00 agus 7219 34 10 00.
12      Íodíodh an cuóta lena ngabhann an tsraithuimhir 09.8847, ar an lá céanna lena taisceadh an t‑iarratas. Ídíodh an dara cuóta, leis an sraithuimhir 09.8578, a osclaíodh an 1 Aibreán 2022 do na tíortha tionscnaimh céanna agus do na catagóirí táirgí céanna, an 11 Aibreán 2022. Níor luaigh Stappert Magyarország an dara cuóta sin ina iarratas ar scaoileadh chun
saorchúrsaíochta.
13      Tar éis d’Ard-Stiúrthóireacht an Chánachais agus an Aontais Custaim sa Choimisiún scrúdú a dhéanamh ar an iarraidh sin, níor dheonaigh an t‑údarás cánach céadchéime tairbhe an taraif-chuóta fhabhraigh ach amháin do chuid de na hearraí allmhairithe, laistigh de theorainn an chuóta a bhí fós ar fáil, ar dháta na hiarrata, faoi chuóta Uimh. 09.8847.
14      Le cinneadh an 8 Meán Fómhair 2022, chuir an t‑údarás cánach céadchéime dleacht frithdhumpála chinntitheach 6.8 % i bhfeidhm maidir leis na táirgí uile a scaoileadh chun
saorchúrsaíochta agus, i gcás táirgí a sháraigh a méid an sciar de
tharaif-chuóta Uimh. 09.8847 atá fós ar fáil, agus sa chás sin amháin, dleacht bhreise 25 %. Bhí sé ag brath ar Airteagal 1(6) de Rialachán Cur Chun Feidhme 2019/159, lena bhforáiltear ‘i gcás ina bhfuil an taraif-chuóta ábhartha ídithe nó nach dtairbhíonn allmhairí na gcatagóirí táirgí den taraif-chuóta ábhartha, beidh feidhm ag dleacht bhreise de réir ráta 25 %[...]’.
15      Agus rialú á thabhairt aige ar an achomharc riaracháin a rinne Stappert Magyarország, sheas an t‑údarás cánach achomhairc leis an gcinneadh sin a mhéid a chinn sé go raibh feidhm charnach ag an dleacht frithdhumpála agus ag an dleacht bhreise maidir leis an gcuid de na táirgí a cuireadh os cionn an chuóta. Mheas an t‑údarás cánach achomhairc, cé go raibh an dara méid cuóta (Uimh. 09.8578) fós ar fáil ar an dáta a glacadh leis an iarraidh ar scaoileadh chun
saorchúrsaíochta, don tír thionscnaimh agus do na táirgí lena mbaineann, nach bhféadfadh Stappert Magyarország tairbhe a bhaint as ós rud é nár luaigh sé é ina iarraidh.
16      A mhéid a bhaineann le cur i bhfeidhm na rialacha neamhcharnadh, bhí an t‑údarás cánach achomhairc den tuairim, mar sin féin, i bhfianaise mhéid an dara cuóta sin a bheith ann, nár cheart a mheas go bhfuil an taraif-chuóta ábhartha ídithe de réir bhrí Airteagal 1(6) de Rialachán Cur Chun Feidhme 2019/159. Bhain sé de thátal as sin nár comhlíonadh na coinníollacha maidir le dleachtanna frithdhumpála a chur ar fionraí, a leagtar síos in Airteagal 2 de Rialachán Cur Chun Feidhme 2021/1483, cé go bhforáiltear leis an Rialachán sin, in imthosca áirithe, do na dleachtanna sin a chur ar fionraí nuair a chuirtear dleachtanna breise i bhfeidhm.
17      Thug Stappert Magyarország caingean os comhair na cúirte a rinne an tarchur i gcoinne chinneadh an údaráis chustaim achomhairc lena ndeimhnítear cur i bhfeidhm carnach an dá dhleacht sin ar na táirgí ar diúltaíodh tairbhe an taraif-chuóta fhabhraigh dó ina leith.
18      De réir na cuideachta sin, tá cur i bhfeidhm carnach den sórt sin contrártha do rún reachtóir an Aontais, mar is léir ó aithris 286 de Rialachán Cur Chun Feidhme 2021/1483. Áitíonn sé, dá mbeadh feidhm ag an dleacht bhreise 25 % maidir le táirgí lasmuigh den chuóta a thagann faoin tsraithuimhir 09.8847, de bhun Airteagal 1(6) de Rialachán Cur Chun Feidhme 2019/159, gur cheart an dleacht frithdhumpála 6.8 % a chur ar fionraí, ar an taobh eile, de bhun Airteagal 2(1) de Rialachán Cur Chun Feidhme 2021/1483, ós rud é gur sháraigh ráta na dleachta breise ráta na dleachta frithdhumpála.
19      Áitíonn Stappert Magyarország freisin go ndearna an t‑údarás cánach achomhairc
earráid ina léiriú trí fhionraí na dleachta frithdhumpála a chur faoi réir ídiú comhpháirteach na gcuótaí a bhfuil na sraithuimhreacha 09.8847 agus 09.8578 ag gabháil leo. De réir na cuideachta sin, déantar nasc soiléir le hAirteagal 1(6) de Rialachán Cur Chun Feidhme 2019/159 idir fionraí na dleachta frithdhumpála agus ídiú ‘an taraif-chuóta’ agus ní le hídiú roinnt taraif-chuótaí i ndiaidh a chéile. Baintear de thátal as sin gur leor ídiú chuóta Uimh. 09.8847 amháin chun an córas is infheidhme maidir le hallmhairí de bhreis ar an gcuóta a ghníomhachtú.
20      Tugann an chúirt a rinne an tarchur dá haire go mbraitheann toradh na díospóide atá os a comhair, go bunúsach, ar léiriú na rialacha mionsonraithe maidir le cur i bhfeidhm comhcheangailte na ndleachtanna a eascraíonn as na bearta frithdhumpála agus as na bearta coimirce a eascraíonn as Rialacháin Cur Chun Feidhme 2021/1483 agus 2019/159 faoi seach.
21      Sna himthosca sin, chinn an Fővárosi Törvényszék (Ard-Chúirt Bhúdaipeist, an Ungáir) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘(1)      An bhfuil an téarma “ábhartha” in Airteagal 1(6) de Rialachán Cur Chun Feidhme 2019/159, lena bhforchuirtear bearta coimirce cinntitheacha in aghaidh allmhairí táirgí áirithe cruach (“Rialachán Cur Chun Feidhme 2019/159”), le léiriú mar thagairt, maidir leis na catagóirí táirgí a bhfuil cód AC sonrach acu dá dtagraítear in Airteagal 1(1) den Rialachán sin, do gach uimhir ordaithe (taraif-chuóta) atá oscailte do gach tréimhse nó don uimhir ordaithe (taraif-chuóta) a bhfuil iarratas ar tharaif-chuóta curtha isteach ag an allmhaireoir ina leith amháin?
(2)      An
bhfuil an nath “i gcás ina dtiocfaidh an dleacht taraife os cionn an chuóta […] chun bheith infheidhme” in Airteagal 2(1) de [Rialachán Cur Chun Feidhme 2021/1483] le léiriú sa chaoi nach gcumhdaítear leis ach an cás ina dtagann an dleacht bhreise 25 % chun bheith infheidhme toisc go bhfuil an taraif-chuóta “ábhartha” caite, nó go gcumhdaítear leis freisin an cás ina bhfuil an dleacht bhreise infheidhme ar aon chúis eile amhail,
[…] mainneachtain iarratas a chur isteach?
(3)      An bhfuil Airteagal 2(2) de Rialachán Cur Chun Feidhme 2021/1483 le léiriú sa chaoi nach gcuirtear bailiú na dleachta frithdhumpála 6.8 % ar fionraí ach amháin mar thoradh ar chur i bhfeidhm na dleachta breise 25 % ar an bhforas go bhfuil an taraif-chuóta ábhartha caite, nó an gcuirtear ar fionraí é freisin i gcás ina bhfuil an dleacht bhreise infheidhme ar aon chúis eile amhail […], mainneachtain iarratas a chur isteach?
(4)      An bhfuil Airteagal 1(6) de [Rialachán Cur Chun Feidhme 2019/159] agus Airteagal 2(1) agus (2) de Rialachán Cur Chun Feidhme [2021/1483], arna léamh i bhfianaise aithrisí 286 agus 287 den Rialachán Cur Chun Feidhme sin, le léiriú sa chaoi nach féidir an dleacht bhreise agus an dleacht frithdhumpála a fhorchur le chéile fiú más rud é, ar dháta ídithe an taraif-chuóta oscailte le huimhir ordaithe áirithe, gur oscail an Coimisiún taraif-chuóta nua le huimhir ordaithe eile le haghaidh táirgí leis an gcód AC céanna agus nach ndearna an t‑allmhaireoir iarratas ach amháin ar an nós imeachta custaim fabhrach i ndáil leis an taraif-chuóta caite?’
Na ceisteanna a tharchuirtear le haghaidh réamhrialú
An chéad cheist
22      Lena céad cheist, fiafraíonn an chúirt a rinne an tarchur, go bunúsach, an gá Airteagal 1(6) de Rialachán Cur Chun Feidhme 2019/159 a léiriú sa chaoi nach dtagraíonn an nath ‘i gcás ina mbeidh an taraif-chuóta ábhartha ídithe’, ar a mbraitheann cur i bhfeidhm na dleachta breise 25 % dá bhforáiltear san fhoráil sin, ach don tsraithuimhir shonrach a luaitear san iarratas ar scaoileadh chun
saorchúrsaíochta.
23      Tugann an chúirt a rinne an tarchur dá haire gur féidir dhá léiriú a dhéanamh ar an nath sin. De réir an chéad léirithe, baineann an téarma ‘ábhartha’ leis na 26 chatagóir táirgí a chumhdaítear leis na bearta coimirce a fhorchuirtear le Rialachán Cur Chun Feidhme 2019/159 agus, dá bhrí sin, leis na taraif-chuótaí uile a osclaítear do na catagóirí táirgí sin. De réir an dara léirithe, ní bhaineann an téarma sin ach leis an tsraithuimhir faoina bhfuil iarratas ar leithdháileadh cuótaí curtha isteach ag allmhaireoir. I gcomhthéacs an dara léirithe sin, ba leor ídiú an taraif-chuóta a bhaineann leis an tsraithuimhir sin amháin chun an dleacht bhreise 25 % a dhéanamh infheidhme.
24      Ina bharúlacha i scríbhinn, tá Rialtas na hUngáire den tuairim go mbaineann an nath ‘i gcás ina mbeidh an taraif-chuóta ábhartha ídithe’ leis an gcatagóir táirgí lena mbaineann agus ní le gach ceann de na sraithuimhreacha a bhreithnítear ina n‑aonar. Os a choinne sin, de réir an Choimisiúin, ní thagraíonn an nath sin ach don tsraithuimhir faoinar chuir an t‑allmhaireoir iarratas isteach ar tharaif-chuóta.
25      Ní shainmhínítear an téarma ‘taraif-chuóta ábhartha’ i Rialachán Cur Chun Feidhme 2019/159.
26      Mar sin féin, le forálacha Rialachán Cur Chun Feidhme 2019/159, arna léamh i gcomhar le forálacha Rialachán Cur Chun Feidhme 2015/2447, soláthraítear faisnéis chun raon feidhme an nath sin a shoiléiriú.
27      Ar an gcéad dul síos, foráiltear le hAirteagal 1(1) de Rialachán Cur Chun Feidhme 2019/159 ‘osclaítear taraif-chuóta leis seo i ndáil le gach ceann de na 26 chatagóir táirgí lena mbaineann a allmhairiú isteach san Aontas[…]
agus gach ceann de na tréimhsí a shonraítear[…]’.
28      Ar an dara dul síos, foráiltear le hAirteagal 3 den Rialachán Cur Chun Feidhme sin ‘déanfaidh an Coimisiún agus na Ballstáit na taraif-chuótaí a leagtar amach in Airteagal 1 a bhainistiú i gcomhréir leis an gcóras bainistíochta le haghaidh taraif-chuótaí dá bhforáiltear in Airteagail 49 go 54 de [Rialachán Cur Chun Feidhme 2015/2447]’.
29      I ndáil leis sin, foráiltear le hAirteagal 49(2) de Rialachán Cur Chun Feidhme 2015/2447 ‘déanfar gach taraif-chuóta a shainaithint i reachtaíocht an Aontais le sraithuimhir lena n‑éascófar bainistiú an taraif-chuóta sin’.
30      Leanann sé ó na forálacha sin, chun taraif-chuótaí a bhainistiú, go sainaithnítear gach taraif-chuóta le huimhir ordaithe.
31      Thairis sin, tá an cinneadh sin comhsheasmhach le hAirteagal 1(1) de Rialachán Cur Chun Feidhme 2019/159,
ónar léir go n‑osclófar taraif-chuóta ar feadh tréimhse shonrach.
32      Dá bhrí sin,
ní mór an nath ‘taraif-chuóta ábhartha’, de réir bhrí Airteagal 1(6) den Rialachán Cur Chun Feidhme sin, a thuiscint mar thagairt don chuóta a chomhfhreagraíonn don tsraithuimhir shonrach a luaitear san iarratas ar scaoileadh chun
saorchúrsaíochta.
33      I bhfianaise an mhéid sin roimhe seo, is é an freagra ar an gcéad cheist nach mór Airteagal 1(6) de Rialachán Cur Chun Feidhme 2019/159 a léiriú sa chaoi nach dtagraíonn an nath ‘i gcás ina mbeidh an taraif-chuóta ábhartha ídithe’, ar a mbraitheann cur i bhfeidhm na dleachta breise 25 % dá bhforáiltear san fhoráil sin, ach don tsraithuimhir shonrach a luaitear san iarratas ar scaoileadh chun
saorchúrsaíochta.
An dara ceist
34      Lena dara ceist, fiafraíonn an chúirt a rinne an tarchur an gá Airteagal 2(1) de Rialachán Cur Chun Feidhme 2021/1483 a léiriú sa chaoi nach dtagraíonn an nath ‘i gcás ina dtiocfaidh an dleacht taraife os cionn an chuóta […] chun bheith infheidhme’, de réir bhrí na forála sin, ach amháin don chás ina dtiocfaidh an dleacht bhreise 25 % chun bheith infheidhme mar gheall ar ídiú an taraif-chuóta amháin, nó an gcumhdaítear leis freisin cásanna eile ina dtiocfaidh an dleacht sin chun bheith infheidhme, go háirithe in éagmais iarratas ar tharaif-chuóta a leithdháileadh.
35      Sonraíonn Rialtas na hUngáire, ina bharúlacha i scríbhinn, go dtagraíonn an fhoráil sin go heisiach don chás ina dtagann an dleacht bhreise chun bheith infheidhme mar thoradh ar ídiú an taraif-chuóta ábhartha.
36      Os a choinne sin, measann an Coimisiún go mbaineann an nath atá i gceist, gan eisceacht, le haon chás ina dtagann an dleacht bhreise 25 % chun bheith infheidhme, lena n‑áirítear i gcás nach ndearna an t‑allmhaireoir iarratas ar thairbhe an taraif-chuóta.
37      Sa chás seo, tagraítear go sainráite in Airteagal 2(1) de Rialachán Cur Chun Feidhme 2021/1483, ina dtagraítear don chás ina dtagann ‘an dleacht taraife os cionn an chuóta[…] chun bheith infheidhme’, don dleacht bhreise 25 % dá bhforáiltear in Airteagal 1(6) de Rialachán Cur Chun Feidhme 2019/159.
38      De réir na forála deiridh sin, tá feidhm ag an dleacht bhreise sin ‘i gcás ina mbeidh an taraif-chuóta ábhartha ídithe nó i gcás nach dtairbheoidh allmhairí de na catagóirí táirgí den taraif-chuóta ábhartha’.
39      Dá bhrí sin, ní hamháin go n‑eascraíonn cur i bhfeidhm na dleachta breise 25 % as ídiú an taraif-chuóta dá dtagraítear in iarratas ar scaoileadh chun
saorchúrsaíochta,
ach freisin as aon chás nach dtairbhíonn na hallmhairí atá i gceist den taraif-chuóta sin,
go háirithe in éagmais iarratas ar a leithdháileadh.
40      Dá bhrí sin, is é an freagra ar an dara ceist nach mór Airteagal 2(1) de Rialachán Cur Chun Feidhme 2021/1483 a léiriú sa chaoi go gcumhdaítear leis an nath ‘i gcás ina dtiocfaidh an dleacht taraife os cionn an chuóta […] chun bheith infheidhme’, de réir bhrí Airteagal 2(1), aon chás ina dtiocfaidh an dleacht bhreise 25 % chun bheith infheidhme de bhun Airteagal 1(6) de Rialachán Cur Chun Feidhme 2019/159, lena n‑áirítear i gcás nach dtairbheoidh allmhairí den taraif-chuóta ábhartha in éagmais iarratas ar leithdháileadh.
An tríú ceist
41      Lena tríú ceist, fiafraíonn an chúirt a rinne an tarchur, go bunúsach, an gá Airteagal 2(2) de Rialachán Cur Chun Feidhme 2021/1483 a léiriú sa chaoi nach mbeidh feidhm ag fionraí dleachtanna frithdhumpála cinntitheacha ach amháin má thagann an dleacht bhreise 25 % chun bheith infheidhme mar thoradh ar ídiú an taraif-chuóta ábhartha, nó freisin má thagann an dleacht bhreise sin chun bheith infheidhme i gcásanna eile, go háirithe i gcás nach mbaineann allmhairí tairbhe as an taraif-chuóta ábhartha in éagmais iarratas ar leithdháileadh.
42      Ina bharúlacha i scríbhinn, luann Rialtas na hUngáire nach féidir an dleacht frithdhumpála a chur ar fionraí má tá taraif-chuóta fós ar fáil, lena n‑áirítear faoi shraithuimhir seachas an tsraithuimhir a léirigh an t‑allmhaireoir.
43      Os a choinne sin, de réir an Choimisiúin, ní mór Airteagal 2(2) de Rialachán Cur Chun Feidhme 2021/1483 a chur i bhfeidhm, maidir le hiarraidh ar scaoileadh chun
saorchúrsaíochta a bhaineann le huimhir ordaithe ar leith, i ngach cás ina bhfuil an dleacht bhreise 25 % infheidhme. Níorbh fhéidir an dleacht bhreise sin agus an dleacht frithdhumpála a chur i bhfeidhm riamh go comhuaineach ar an méid céanna allmhairí faoi uimhir ordaithe aonair, agus ba cheart, dá bhrí sin, an dleacht frithdhumpála 6.8 % a chur ar fionraí.
44      Sa chás seo, leanann sé ón bhfreagra a tugadh ar an dara ceist go gcumhdaítear le hAirteagal 2(1) de Rialachán Cur Chun Feidhme 2021/1483 aon chás ina dtagann an dleacht bhreise 25 % chun bheith infheidhme de bhun Airteagal 1(6) de Rialachán Cur Chun Feidhme 2019/159, lena n‑áirítear i gcás nach mbaineann allmhairí tairbhe as an taraif-chuóta ábhartha in éagmais iarratas ar leithdháileadh. Sa chás sin, ní bheidh feidhm ach ag an dleacht bhreise sin más mó a luach ná luach na ndleachtanna frithdhumpála.
45      Sna himthosca sin, ní mór fionraí bhailiú na dleachta frithdhumpála 6.8 % dá bhforáiltear in Airteagal 2(2) de Rialachán Cur Chun Feidhme 2021/1483 a bheith éifeachtach ar feadh na tréimhse nach bhfuil feidhm ach ag an dleacht bhreise 25 % lena linn, de bhun Airteagal 2(1) den Rialachán Cur Chun Feidhme sin.
46      Dá bhrí sin, is é an freagra ar an tríú ceist nach mór Airteagal 2(2) de Rialachán Cur Chun Feidhme 2021/1483 a léiriú sa chaoi go mbeidh feidhm ag fionraí na ndleachtanna frithdhumpála cinntitheacha dá bhforáiltear san fhoráil sin i ngach cás ina dtiocfaidh an dleacht bhreise, ar mó a luach ná na dleachtanna frithdhumpála, chun bheith infheidhme ar chúis ar bith, go háirithe i gcás nach mbaineann allmhairí tairbhe as an taraif-chuóta ábhartha in éagmais iarratas ar leithdháileadh.
An ceathrú ceist
47      Lena ceathrú ceist, fiafraíonn an chúirt a rinne an tarchur an gá Airteagal 1(6) de Rialachán Cur Chun Feidhme 2019/159 agus Airteagal 2(1) agus (2) de Rialachán Cur Chun Feidhme 2021/1483 a léiriú, i bhfianaise aithrisí 286 agus 287 den Rialachán Cur Chun Feidhme sin, sa chaoi nach féidir dleacht bhreise agus dleacht frithdhumpála a fhorchur go comhuaineach, lena n‑áirítear i gcás, ar an lá ídithe a bhaineann le huimhir ordaithe áirithe, ina n‑osclaítear taraif-chuóta nua, faoi uimhir ordaithe dhifriúil, do tháirgí a thagann faoin gcód AC céanna, cé nár chuir an t‑allmhaireoir isteach ar leas
den chóras custaim fhabhraigh ach amháin faoin taraif-chuóta ídithe.
48      Ina bharúlacha i scríbhinn, luann Rialtas na hUngáire nach bhfuil aon tionchar ag aithrisí 286 agus 287 de Rialachán Cur Chun Feidhme 2021/1483 ar dhlíthiúlacht chur i bhfeidhm carnach na dleachta breise 25 % agus na dleachta frithdhumpála 6.8 %.
49      Os a choinne sin, de réir an Choimisiúin, ní féidir an dá dhleacht sin a chur i bhfeidhm go comhuaineach ar an méid céanna allmhairí faoin tsraithuimhir chéanna, gan beann ar cé acu a chuir nó nár chuir an t‑allmhaireoir iarratas isteach ar tharaif-chuóta faoi shraithuimhir eile.
50      I ndáil leis sin, leanann sé ó na freagraí a tugadh ar an gcéad cheist go dtí an tríú ceist, ar an gcéad dul síos, go gcomhfhreagraíonn an ‘taraif-chuóta ábhartha’, de réir bhrí Airteagal 1(6) de Rialachán Cur Chun Feidhme 2019/159, don chuóta a shainaithnítear leis an uimhir ordaithe a luaitear san iarraidh ar scaoileadh chun
saorchúrsaíochta agus, ar an dara dul síos, go bhfuil feidhm ag Airteagal 2(1) agus (2) de Rialachán Cur Chun Feidhme 2021/1483 i ngach cás ina dtiocfaidh an dleacht bhreise 25 % chun bheith infheidhme de bhun na forála sin.
51      Dá bhrí sin,
níl aon tionchar ag taraif-chuóta, le haghaidh na dtáirgí céanna, faoi shraithuimhir dhifriúil,
ar chur i bhfeidhm na dleachta breise 25 % faoin tsraithuimhir a luaitear san iarraidh ar scaoileadh chun
saorchúrsaíochta agus ar chur i bhfeidhm, i gcás inarb iomchuí, na rialach maidir leis an dleacht frithdhumpála a chur ar fionraí ar leibhéal luacha níos ísle dá bhforáiltear in Airteagal 2(1) agus (2) de Rialachán Cur Chun Feidhme 2021/1483, sa chás seo 6.8 %. Is é an t‑aon choinníoll amháin a d’fhéadfadh cur ar fionraí na dleachta frithdhumpála a spreagadh nó gan é a spreagadh ná go bhfuil méid na dleachta frithdhumpála níos ísle ná méid na dleachta breise.
52      Ar an gcaoi chéanna, ós rud é nár iarr allmhaireoir tairbhe taraif-chuóta faoi shraithuimhir eile, ní féidir leis sin, ann féin, bac a chur ar chur i bhfeidhm na rialach fionraíochta sin, ós rud é nach léir coinníoll den sórt sin ó Rialachán Cur Chun Feidhme 2019/159 ná ó Rialachán Cur Chun Feidhme 2021/1483.
53      Tacaítear leis an léiriú sin le haithrisí 286 agus 287 de Rialachán 2021/1483,
ónar léir, go bunúsach, nach mór cur i bhfeidhm na mbeart frithdhumpála a struchtúrú ar bhealach lena seachnófar, agus bearta coimirce á gcur i bhfeidhm, éifeacht iomarcach a eascraíonn as cur i bhfeidhm comhuaineach an dá dhleacht.
54      Dá bhrí sin, is é an freagra ar an gceathrú ceist nach mór Airteagal 1(6) de Rialachán Cur Chun Feidhme 2019/1959 agus Airteagal 2(1) agus (2) de Rialachán Cur Chun Feidhme 2021/1483 a léiriú,
arna léamh i bhfianaise aithrisí 286 agus 287 den Rialachán sin, sa chaoi nach féidir dleacht frithdhumpála agus dleacht bhreise a fhorchur go comhuaineach i gcás ina gcomhlíontar, i gcás na n‑allmhairí atá i gceist, na coinníollacha maidir le cur i bhfeidhm na fionraí a leagtar síos in Airteagal 2, lena n‑áirítear i gcás, ar an lá a ídítear taraif-chuóta a bhfuil uimhir ordaithe áirithe aige, osclaítear taraif-chuóta nua, faoi uimhir ordaithe dhifriúil, le haghaidh táirgí a thagann faoin gcód AC céanna, agus nach ndearna an t‑allmhaireoir iarratas ar chóir fhabhrach chustaim ach amháin faoin taraif-chuóta ídithe.
Costais
55      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Seachtú Dlísheomra) mar seo a leanas:
1.      Maidir le hAirteagal 1(6) de Rialachán Cur Chun Feidhme (AE) 2019/159 ón gCoimisiún an 31 Eanáir 2019, lena bhforchuirtear bearta coimirce cinntitheacha i gcoinne allmhairí táirgí cruach áirithe, arna leasú ag Rialachán Cur Chun Feidhme (AE) 2022/434 ón gCoimisiún an 15 Márta 2022,
ní mór léiriú a dhéanamh mar seo a leanas:
nach dtagraíonn an nath ‘i gcás ina mbeidh an taraif-chuóta ábhartha ídithe’, ar a mbraitheann cur i bhfeidhm na dleachta breise 25 % dá bhforáiltear san fhoráil sin, ach don tsraithuimhir shonrach a luaitear san iarratas ar scaoileadh chun saorchúrsaíochta.
2.      Maidir le hAirteagal 2(1) de Rialachán Cur Chun Feidhme (AE) 2021/1483 ón gCoimisiún an 15 Meán Fómhair 2021, lena bhforchuirtear dleacht frithdhumpála chinntitheach ar allmhairí táirgí cruach dosmálta cothroma fuar-rollta de thionscnamh Dhaon‑Phoblacht na Síne agus na Téaváine tar éis athbhreithniú éaga de bhun Airteagal 11(2) de Rialachán (AE) 2016/1036 ó Pharlaimint na hEorpa agus ón gComhairle,
ní mór léiriú a dhéanamh mar seo a leanas:
go gcumhdaítear leis an nath ‘i gcás ina dtiocfaidh an dleacht taraife os cionn an chuóta […] chun bheith infheidhme’, de réir bhrí Airteagal 2(1) den Rialachán Cur Chun Feidhme sin, aon chás ina dtiocfaidh an dleacht bhreise 25 % chun bheith infheidhme de bhun Airteagal 1(6) de Rialachán Cur Chun Feidhme 2019/159, arna leasú le Rialachán 2022/434, lena n‑áirítear i gcás nach dtairbheoidh allmhairí den taraif-chuóta ábhartha in éagmais iarratas ar leithdháileadh.
3.      Maidir le hAirteagal 2(2) de Rialachán Cur Chun Feidhme 2021/1483,
ní mór léiriú a dhéanamh mar seo a leanas:
go mbeidh feidhm ag fionraí na ndleachtanna frithdhumpála cinntitheacha dá bhforáiltear san fhoráil sin i ngach cás ina dtiocfaidh an dleacht bhreise, ar mó a luach ná na dleachtanna frithdhumpála, chun bheith infheidhme ar chúis ar bith, go háirithe i gcás nach mbaineann allmhairí tairbhe as an taraif-chuóta ábhartha in éagmais iarratas ar leithdháileadh.
4.      Maidir le hAirteagal 1(6) de Rialachán Cur Chun Feidhme 2019/159, arna leasú ag Rialachán Cur Chun Feidhme 2022/434, agus Airteagal 2(1) agus (2) de Rialachán Cur Chun Feidhme 2021/1483, arna léamh i bhfianaise aithrisí 286 agus 287 den rialachán sin,
ní mór léiriú a dhéanamh mar seo a leanas:
nach féidir dleacht frithdhumpála agus dleacht bhreise a fhorchur go comhuaineach i gcás ina gcomhlíontar, i gcás na n‑allmhairí atá i gceist, na coinníollacha maidir le cur i bhfeidhm na fionraí a leagtar síos in Airteagal 2, lena n‑áirítear i gcás, ar an lá a ídítear taraif-chuóta a bhfuil uimhir ordaithe áirithe aige, osclaítear taraif-chuóta nua, faoi uimhir ordaithe dhifriúil, le haghaidh táirgí a thagann faoin gcód AC céanna, agus nach ndearna an t‑allmhaireoir iarratas ar leas den chóras custaim fhabhraigh ach amháin faoin taraif-chuóta ídithe.
[Sínithe]
*      Teanga an cháis: an Ungáiris.